Navnet har ikke noget at gøre med Kerberos (Cerbère på fransk), som er den hund, der i den græske mytologi vogter indgangen til underverdenen. Ganske vist kan man sige at Cap Cerbère fungerer som en vagtpost på grænsen mellem Frankrig og Spanien, men en række andre lokaliteter med samme navn i Catalonien støtter ikke denne udlægning. Et alternativt forslag er at navnet er afledt af ordet hjort (fransk: cerf, latin: cervus). Det er dog lige så usandsynligt. Navnets alder i betragtning må dets oprindelse være før latin og komme fra det præ-indoeuropæiske kar eller ker (klippe) fulgt af det iberisk-baskiske -erri (sted). Navnet Cerbère betegner herefter et klippefyldt sted, som passer godt til stedet og ligeledes til de andre lokaliteter med samme navn.  Geografi Cerbère ligger ved Middelhavet ned til den spanske grænse. Kommunen domineres af bjergkæden Les Albères, som er en del af Pyrenæerne. Den klippefyldte kyststrækning er den sydligste del af Côte Vermeille (Sølvkysten). Fra nord mod syd ligger klippefremspringene Cap Peyrefite, Cap Canadell og Cap Cerbère. Mod nord ligger Banyuls-sur-Mer og mod syd Portbou (Spanien). Nærmeste større byer er Perpignan (48 km) og Barcelona (177 km).  Historie Området har været beboet siden forhistorisk tid, hvilket bevidnes af flere megalitter i kommunen. Cerbère omtales første gang i det 1. århundrede af den romerske geograf Pomponius Mela, som liggende i Galliens grænseområde: Cervaria locus finis galliae. I 1155 var området kendt som Cervera. Selvom Cerbère kommune først blev dannet i 1889, så blev området allerede beskrevet i et dokument fra 981, hvor den franske konge Lothar gav det som len til sin ven Hertug Gausfred. I dette dokument er de nuværende grænser beskrevet: Perafita, Pic Joan og Pic de Querroig. Dette len med navnet la vall de Cervera havde en borg (Querroig-tårnet er i dag de eneste rester af borgen) og en kirke bygget ved foden af Pic de Querroig. Først fra det 14. århundrede eksisterer der flere optegnelser om Cerbère. Området udgjorde sammen med det nærliggende Abeilles et enkelt seigneurie. Efter i århundreder at have hørt til kongerigerne Mallorca og Aragonien kom Cerbère under Frankrig efter Pyrenæerfreden i 1659. Efter den franske revolution i 1789 afskaffedes de gamle seigneurier. Herefter blev Cerbère en del af kommunen Banyuls-sur-Mer. I 1820 boede der 10 familier i Cerbère. Dyrkning af vin var en vigtig indtægtskilde, men smugleri over grænsen mellem Frankrig og Spanien var omfattende og førte til oprettelsen af en grænsestation i 1841. I 1864 blev der underskrevet en aftale mellem Spanien og Frankrig om at bygge en jernbaneforbindelse mellem de to lande. Det førte til bygning af to grænsestationer i Portbou og Cerbère. Den internationale tunnel blev påbegyndt i 1876 og jernbanen blev åbnet i 1878. Trafikken var helt fra starten betydelig og førte til en kraftig vækst i befolkningen. På grund af de forskellige sporvidder i Frankrig og Spanien krævede det store anlæg ved begge grænsestationer da såvel passagerer som gods skulle skifte tog. Befolkningsvæksten førte til dannelsen af kommunen Cerbère (1889), som havde 1428 indbyggere i folketællingen 1891. Befolkningen vedblev med at vokse indtil 1962, hvor indbyggertallet toppede med 2438. Herefter gik det ned af flere årsager: mekanisering af jernbanen (primært justerbare aksler), stigende vejtransport og afskaffelse af toldbarrier. Jernbanen har dog stadig en betydelig økonomisk rolle i Cerbère.  Økonomi Selvom jernbanen beskæftiger stadigt færre har den stadig en betydelig økonomisk rolle i Cerbère. I 1998 håndterede stationen 2.500.000 ton gods. 350 – 700 godsvogne håndteredes dagligt, enten ved at skifter aksler (13 toge om dagen) eller med dobbeltaksler (10 toge om dagen). For passagerertog svingede antallet af toge mellem 18 og 47 om dagen afhængigt af årstiden. Årligt passerede 15.000 toge gennem Cerbère station. I 2012 åbner efter planen en ny TGV-forbindelse mellem Perpignan og Barcelona. Det vil betyde et kraftigt fald i passagerertrafikken gennem Cerbère. Cerbère har kun få mindre hoteller, men siden 80'erne er der sket en kraftig vækst i antallet af ferieboliger i byen.